দ্য সান রাইজিং (কবিতা)

দ্য সান রাইজিং (ইংরেজি: The Sun Rising বা The Sunne Rising) হলো ইংরেজ কবি জন ডান রচিত একটি ৩০ পঙক্তির কবিতা। এটি ১৬৩৩ সালে তার মরণোত্তর কাব্যগ্রন্থ পোয়েমস-এ প্রকাশিত হয়। এটি একটি বিপরীতধর্মী অবেড (aubade)-এর চমৎকার উদাহরণ।

কবিতাটির ছন্দ অনিয়মিত, যার প্রতি পঙক্তিতে দুই থেকে ছয়টি ঝোঁক বা শ্বাসাঘাত (stresses) থাকে। প্রতিটি স্তবকের শেষে দীর্ঘতম পঙক্তিগুলো থাকে এবং এর অন্ত্যমিল বিন্যাস (Rhyme scheme) সর্বদা একই থাকে—ABBACDCDEE। ডানের কবিতাগুলো মূলত তাদের আধ্যাত্মিক বা তাত্ত্বিক ভাবধারা (Metaphysical), অমসৃণ ছন্দ, নাটকীয় স্বগতোক্তি, বুদ্ধিদীপ্ততা এবং চমকপ্রদ রূপকের জন্য পরিচিত। এই কবিতায় সূর্যকে মানবীয় রূপারোপ (personification) করা হয়েছে।

থাম্ব|৩০০পিক্সেল|কবিতাটির একটি অসম্পূর্ণ অনুলিপি

 মূল বিষয়বস্তু 
প্রথম স্তবকে বক্তা তার প্রেমিকার সাথে বিছানায় থাকা অবস্থায় সূর্যের রশ্মি নিয়ে অভিযোগ করেন। তিনি সূর্যকে "Busy old fool" (ব্যস্ত বুড়ো বোকা) এবং "Saucy Pedantic Wretch" (বেহায়া পণ্ডিত হতভাগা) বলে সম্বোধন করে নিজের বিরক্তি প্রকাশ করেন। বক্তা সূর্যের উদ্দেশ্য নিয়ে প্রশ্ন তোলেন এবং চান সূর্য যেন চলে যায়, যাতে তিনি ও তার প্রেমিকা আরও দীর্ঘক্ষণ বিছানায় থাকতে পারেন।

সূর্যকে মানবীয় রূপ দেওয়ার মাধ্যমে ডান মানুষের আবেগ এবং প্রেমে পড়লে মানুষের আচরণ কেমন হয় তা ফুটিয়ে তুলেছেন। বক্তা বিশ্বাস করেন যে, প্রেমিক-প্রেমিকার জন্য সময় হলো শত্রু। তিনি প্রশ্ন করেন, "Must to thy motions lovers' seasons run?" অর্থাৎ কেন প্রেমিকদের সময় সূর্যের গতিবিধি অনুযায়ী নিয়ন্ত্রিত হবে? বক্তা সূর্যকে বলেন অন্য কাউকে গিয়ে বিরক্ত করতে, যেমন দেরি করা স্কুলছাত্র বা শিক্ষানবিশদের। তিনি দাবি করেন যে প্রেম ঋতু, জলবায়ু, ঘণ্টা, দিন বা মাসের ধার ধারে না।

দ্বিতীয় স্তবকে বক্তা বলেন যে সূর্য তার রশ্মিকে শক্তিশালী মনে করলেও বক্তা চাইলে "এক পলকে" পলক ফেলে সেগুলোকে আড়াল বা গ্রাস করতে পারেন। যদিও তিনি চোখ বুজে সূর্যকে আড়াল করতে পারেন, কিন্তু তিনি তা করতে চান না কারণ এতে তার প্রেমিকার দৃষ্টি থেকেও তিনি বঞ্চিত হবেন। বক্তা এরপর সূর্যকে তিরস্কার করেন এবং বলেন পরদিন সকালে ফিরে এসে যেন তাকে জানায় যে পৃথিবীর সমস্ত ঐশ্বর্য ও মশলার দ্বীপগুলো কি আগের জায়গাতেই আছে নাকি সেগুলো তার সাথে তার বিছানায় শুয়ে আছে। স্তবকের শেষে বক্তা নিশ্চিত করেন যে তার প্রেমিকার পাশে থাকা মানেই পৃথিবীর সমস্ত ঐশ্বর্য ও রাজত্ব তার বিছানায় থাকা।

শেষ স্তবকে বক্তা তার প্রেমিকার প্রশংসা করে নিজের রাগ শান্ত করার চেষ্টা করেন। তার প্রেমিকা তার কাছে গোটা পৃথিবী এবং তারা যখন একসাথে বিছানায় থাকেন, তারা যেন আনন্দের এক ক্ষুদ্র মহাবিশ্বে (microcosm) অবস্থান করেন। অন্য সবকিছু তুচ্ছ জ্ঞান করে বক্তা জেদ ধরে বলেন, "তোমার বয়স এখন আরাম খোঁজে; যেহেতু তোমার দায়িত্ব হলো পৃথিবীকে উষ্ণ করা, তাই আমাদের উষ্ণ করার মাধ্যমেই সেই কাজ সম্পন্ন হয়ে যায়। আমাদের এখানে আলোকিত করো, তবেই তুমি সর্বত্র বিরাজ করবে; এই বিছানাই তোমার কেন্দ্র, আর এই দেয়ালগুলোই তোমার কক্ষপথ।"

কিছু সমালোচক এই কবিতার সাথে সূর্যকেন্দ্রিক মতবাদের (Heliocentrism) সংযোগ খুঁজে পান। লেখক ক্যারল রুমেনস উল্লেখ করেছেন যে, ডান যখন এই কবিতাটি লিখছিলেন তখন তিনি সম্ভবত কোপারনিকাসের মতবাদ সম্পর্কে জানতেন। সূর্যকে "অবাধ্য" (unruly) বলা হয়েছে, যা সম্ভবত রোমান ক্যাথলিক চার্চের ইনকুইজিশনকে চ্যালেঞ্জ করার ইঙ্গিত দেয়। ডান সম্ভবত গ্যালিলিও গ্যালিলির বিচার এবং বিজ্ঞান ও ধর্মের দ্বন্দ্বের প্রতিও ইঙ্গিত করেছেন।

 সমালোচনা 
কিছু সমালোচক দ্য সান রাইজিং-এ ডানের কথাগুলোকে অকার্যকর বলে মনে করেন কারণ এতে যুক্তির অভাব রয়েছে। ড. এরিক অটো যুক্তি দেন যে, বক্তা যদি যুক্তির চেয়ে ভাষাকে বেশি প্রাধান্য দেন তবে অভ্যন্তরীণ প্রেম যে প্রতীকীভাবে বাইরের জগতের বিকল্প হতে পারে—তা পাঠকদের বোঝাতে তিনি সফল হননি। এছাড়া এটি পাঠককে প্রেমের শক্তি সম্পর্কে পুরোপুরি আশ্বস্ত করতেও ব্যর্থ হতে পারে বলে মনে করা হয়।

 তথ্যসূত্র 

 আরও দেখুন 
 জন ডান
 আধ্যাত্মিক কবি

বিষয়শ্রেণী:১৬৩৩-এর কবিতা
বিষয়শ্রেণী:জন ডানের কবিতা